November prináša aj jeden významný štátny sviatok, 17.11. je Deň boja za slobodu a demokraciu. My si tento vzácny okamih všimneme a to hneď trojlístkom podujatí: filmom a dvomi projekciami s hosťami.
Na podnet z Filmtopie zopakujeme dokument ZAMATOVÍ TERORISTI na veľkom a čerstvo natretom plátne v Kine Baník v sobotu 16.11 o 18:00 h. Príďte sa dobre naladiť v predvečer 17-teho novembra do príjemného prostredia ArtPointu na starom sídlisku. Čakáme aj na potvrdenie osobnej účasti niektorých z trojice režisérov. Film vyvolal vo virtuálnom svete internetu „vášnivé diskusie“, my budeme mať možnosť, aspoň dúfam, diskutovať na živo. Príbeh troch mužov, ktorí túžili byť hrdinami a skončili za socializmu za mrežami ako teroristi stojí za návštevu kina.
Na sobotné premietanie nadviažeme v pondelok 18.11. o 17:00 h v Regionálnom kultúrnom centre (RKC) na Záhradníckej diskusiou s dvoma hosťami. Naše pozvanie prijali novinár ŠTEFAN HRÍB a spisovateľ MICHAL HVORECKÝ, ktorí budú diskutovať o význame Novembra 89 a jeho dopade na našu súčasnosť. Samotnej diskusii bude predchádzať dokument Letová správa 89-90 režiséra Ilju Ruppeldta, ktorý je výnimočný v tom, že začal vznikať už v roku 1989 pred novembrovou revolúciou a dokončený bol až po nej. Bežní ľudia, ale aj osobnosti ponovembrového vývoja odpovedajú na otázku Čo je podľa vás problémom súčasnej spoločnosti? Otázka hodná zamyslenia... Odpoveď nielen na ňu budeme hľadať spoločne s vami a hosťami. Spojenie dvoch osobností sľubuje nevšedný zážitok!
Novembrový trojlístok zakončíme v utorok 19.11 o 17:00 h v RKC na Záhradníckej opäť kombináciou - film a diskusia s hosťami, ktorými budú kňaz a politický väzeň ANTON SRHOLEC a historik FRANTIŠEK NEUPAUER. Podvečer odštartuje dokument: Všetci spolu... režisérky Eva Štefankovičovej. Ide o celovečerný dokumentárny film o politických, spoločenských, ekonomických a mravných paradoxoch, ktoré v roku 1990 zákonite sprevádzali vtedajšie Česko-Slovensko na ceste k slobode, demokracii a identite. Aj o týchto pojmoch ako aj o Novembri 89 sa následne porozprávame spolu s uvedenými hosťami. Veríme, že aj tento podvečer a jeho hostia budú stáť za to!